Il-Kap tal-Oppożizzjoni, Simon Busuttil, mar żmerċ b'4,500 persuna fil-previżjonijiet li għamel b'rabta mal-qasam tal-impjiegi. Sas-sena 2014, sena wara li nħatar Kap tal-Oppożizzjoni, kien għadu qed jgħid li bil-Partit Laburista fil-Gvern il-qgħad kien se jitla' għal 8,000 persuna. Iżda, minflok niżel għal 3,500 biex għal darb'oħra Busuttil mar żmerċ bil-kbir. Meta kien diġà Kap tal-Oppożizzjoni u l-gvern kien qed jimplimenta għadd ta' miżuri bil-għan li joħloq ix-xogħol, Busuttil baqa' jirrepeti dak li kien diġà qal qabel l-elezzjoni li bil-Labour fil-Gvern ma jinħoloqx xogħol. Iżda minflok tela', il-qgħad niżel għal livelli li qatt ma kien baxx hekk. Il-previżjonijiet ta' Busuttil dwar ix-xogħol ilhom ħżiena minn dakinhar li ddeċieda li fit-toroq Maltin kellhom jittellgħu billboards b'wiċċ Joseph Muscat impinġi aħmar u ta' Lawrence Gonzi mpinġi blu. Dakinhar kiteb li l-aħmar ifisser qgħad u l-blu ifisser xogħol. "Il-Labour huwa garanzija ta' qgħad," kien iddikjara Simon Busuttil, dakinhar Viċi Kap tal-Partit Nazzjonalista. Filwaqt li żied li huwa l-Partit Nazzjonalista li jġib garanzija ta' xogħol. Dakinhar Simon Busuttil ma riedx bidla fid-direzzjoni. Kien qal li l-poplu Malti ma kellux jibdel id-direzzjoni biex jgħid li bidel id-direzzjoni. Iżda, id-direzzjoni nbidlet u l-previżjonijiet negattivi ta' Simon Busuttil ma ġrawx. Minflok in-numru ta' persuni jirreġistraw għal impjieg niżel għal 3,511; li jfisser ukoll nofs in-numru ta' persuni jirreġistraw għax-xogħol fi tmiem amministrazzjoni preċedenti meta jirreġistraw għax-xogħol mal-Korporazzjoni għax-Xogħol u t-Taħriġ kien hemm 7,350 persuna; differenza ta' 3,839 iktar. Din kienet t-tieni darba li n-numru ta' dawk li qed jirreġistraw biex isibu impjieg niżel taħt l-4,000 mill-1980 'l hawn. Meta mqabbel ma' sena ilu, il-qgħad totali naqas b'1,822 persuna. Dan ifisser li wieħed minn kull tliet persuni li kienu mingħajr impjieg sena ilu llum sabu mpjieg. Fl-aħħar 12-il xahar kien hemm tnaqqis ta' 343 fin-numru ta' żgħażagħ bla xogħol, biex mill-bidla fl-amministrazzjoni dan niżel b'935. Fil-fatt, skont il-Eurostat, pajjiżna issa għandu t-tieni l-anqas rata ta' qgħad fost iż-żgħażagħ minn fost il-pajjiżi kollha tal-Unjoni Ewropea. Naqsu wkoll il-persuni jirreġistraw fost dawk li għandhom iktar minn 45 sena u dawk li kienu ilhom jirreġistraw iktar minn sena. Fost il-persuni b'diżabbiltà kien hemm tnaqqis ta' iktar minn 60% fin-numru ta' persuni jirreġistraw meta mqabbel mal-bidu ta' amministrazzjoni preċedenti.